Anders Kaardahl har tegnet for organisasjoner, bedrifter, aviser og forlag og illustrert en mengde barne- og lærebøker. Illustrasjonene viser ofte humoristiske motiver utført med penn og akvarell i en lett og røff stil. I flere bøker har det uhøytidelige og rølpete blitt kombinert med et pedagogisk innhold, særlig av naturmotiver og barn i aktivitet. Kaardahl har også arbeidet med detaljerte naturstudier, utsmykninger, trerelieffer, karikaturtegninger, malerier og grafikk.